
Naslov: Obnovljena postavitev likovnih del v Gorjupovi galeriji 
Napoved za voditelja:

Osnovna šola Jožeta Gorjupa v Kostanjevici na Krki se lahko pohvali, da ima svojo likovno galerijo. Ta ni samo eden od prostorov v šoli, kot v nekaterih drugih šolah, v kostanjeviški šoli so slike in kipi po vsej šoli. To galerijo so poimenovali Gorjupova galerija in je nastala celo prej kot tamkajšnja Galerija Božidar Jakac, pod katero okrilje zdaj sodi. Osnovnošolci se tako izobražujejo ob številnih likovnih delih, s tem pa ostrijo svoj odnos do kulture nasploh.
GORJUPOVA GALERIJA NA ONOVNI ŠOLI JOŽETA GORJUPA V KOSTANJEVICI NA KRKI DELUJE ŽE 65 LET
OB ENERGETSKI SANACIJI SO POSTAVILI NOVO POSTAVITEV V GALERIJI 
UČENCI NISO NIKOLI POŠKODOVALI RAZSTAVLJENIH KIPOV IN SLIK
Iz Kostanjevice na Krki Novinar GORAN ROVAN /

Snemalec in montažer JOŽE HARTMAN /

Kostanjeviška osnovna šola in njena okolica sta likovno prizorišče že 65 let. Najprej je bilo tam postavljenih 65 likovnih del, zdaj jih je v Gorjupovi galeriji več kot 120.

GORAN MILOVANOVIĆ
DIREKTOR GALERIJE BOŽIDAR JAKAC KOSTANJEVICA NA KRKI
»Zbirka sega v leto 1955, ko je Lado Smrekar začel s postavitvijo v osnovni šoli in to je zdej njena sedma revizija. Zbirka je v tem času narasla, preko 2300 kosov hrani Galerija Božidar Jakac in to je pravzaprav kar četrtina celotnega fonda galerije.«
Lani so kostanjeviško osnovno šolo obnavljali, zato so likovna dela začasno odstranili, tako da so jih učenci že kar pogrešali.
LIVIA ZARA HAUPTMAN

UČENKA OŠ JOŽETA GORJUPA KOSTANJEVICA NA KRKI

»Neki slik so zamenjal. Je tud skor pr vsaki steni po dve sliki, po tri. Pašejo tko, ko so dane.«

SVIT GORENC
UČENEC OŠ JOŽETA GORJUPA KOSTANJEVICA NA KRKI

»Mislim, da so zelo lepo naslikane, tko kot je že Livia rekla v pravem vrstnem redu. Velikokrat si jih ogledam, ko pridem v razred. Ti je katera posebej všeč? Vse so zelo lepe.«
Na šoli so ponosni na galerijo in jo radi pokažejo tudi drugim. In v vseh teh letih učenci nikoli niso namerno poškodovali razstavljenih kipov, grafik in slik.
MELITA SKUŠEK

RAVNATELJICA OSNOVNE ŠOLE JOŽETA GORJUPA KOSTANJEVICA NA KRKI

»Nikoli nimamo nobenih težav s tem. Učenci res znajo spoštovat to kulturno bogastvo naše šole. Nikoli prav resnega oziroma nobene resne poškodbe do sedaj ni bilo. Kakšna malenkost se je že kdaj zgodila, ampak da bi prišlo do vandalizma pa res prav nikoli.«
V Gorjupovi zbirki so zastopani številni avtorji, vse od Maksima Gasparija in Ivana Meštroviča do sodobnejših domačih avtorjev. Veliko del je bilo darovanih, nekatere pa je kostanjeviška galerija tudi odkupila.
